RO Jurnalul Oficial al Uniunii Europene C 143/28

ANUNȚ PRIVIND CEREREA DE AUTORIZAȚIE DE EXPLORARE A HIDROCARBURILOR LICHIDE ȘI GAZOASE, DENUMITĂ COSTA DEL SOLE

REPUBLICA ITALIANĂ – REGIUNEA SICILIA

MINISTERUL REGIONAL AL ENERGIEI ȘI SERVICIILOR DE UTILITATE PUBLICĂ – DEPARTAMENTUL REGIONAL AL ENERGIEI

SERVICIUL – BIROUL REGIONAL PENTRU HIDROCARBURI ȘI GEOTERMIE (U.R.I.G.)

2010/C 143/09

Societatea Apennine Energy S.R.L. cu sediul social în Roma, via Alberico II n o31 CAP 00193 (cod fiscal/cod TVA 01348720358), înscrisă la Camera de Comerț din Roma cu numărul 01348720358, a solicitat, la 18 decembrie 2009, printr-o cerere adresată ex-ministrului regional pentru industrie („Assessore per l’Industria”) – autoritatea competentă în ceea ce privește acordarea de licențe miniere în cadrul Regiunii Sicilia, cu sediul în via Ugo La Malfa no 87/89, CAP 90146 Palermo – acordarea, în sensul Legii nr. 14 din 3 iulie 2000, de transpunere și aplicare a Directivei 94/22/CE, a autorizației de explorare a hidrocarburilor lichide și gazoase denumită în mod convențional „Costa del Sole”, pe o arie de 4 152 ha (41,52 km2) situată de-a lungul coastei meridionale a Siciliei, în provincia Caltanissetta. Comunele vizate sunt Butera și Gela.

Aria respectivă se învecinează la sud cu marea, de-a lungul liniei de coastă cuprinse între vârfurile „D” și „E”, iar în celelalte direcții cu zone libere.

Aria de explorare este delimitată de o linie continuă care unește 7 vârfuri, plus o porțiune a liniei de coastă, între vârfurile „D” și „E”.

Vârfurile sus-menționate sunt definite după cum urmează:

A. Latura de S-V a casei Savorni aflată la cota 100 (F. 272 III N-E); B. Punctul trigonometric aflat la cota 289 pe Rocca d'Adamo (F. 272 III N-E); C. Punctul trigonometric aflat la cota 75 pe Torre Manfria (F. 272 III N-E); D. Punctul de intersecție al liniei de coastă cu prelungirea liniei care unește vârfurile B și C (F. 272 III N-E); E. Punctul de intersecție al liniei de coastă cu prelungirea liniei care unește vârfurile F și G (F. 272 III N-V); F. Punctul trigonometric aflat la cota 18 pe Castello di Falconara (F. 272 III N-V); G. Latura de S-V a casei La Tenutella aflată la cota 59 (F. 272 III N-E).

Coordonate geografice

Vârfuri Longitudine E M.Mario Latitudine Nord A 1° 42′ 23,39″ 37° 09′ 49,46″ B 1° 43′ 35,59″ 37° 09′ 41,35″ C 1° 41′ 11,19″ 37° 05′ 59,19″ D 1° 41′ 08,14″ 37° 05′ 53,11″ E 1° 35′ 57,97 37° 06′ 25,14″ F 1° 36′ 03,05″ 37° 06′ 29,39″ G 1° 38′ 33,56″ 37° 08′ 41,63″

Părțile interesate pot prezenta cereri de autorizație pentru această zonă în termen de 90 de zile de la data publicării prezentului anunț în Jurnalul Oficial al Uniunii Europene; cererile parvenite după termenul menționat vor fi declarate neadmisibile. Decretul de acordare a autorizației de explorare va fi emis în termen de șase luni de la data-limită admisă pentru prezentarea eventualelor cereri ale societăților concurente. În conformitate cu articolul 5 alineatul (1) din Directiva 94/22/CE, se comunică, de asemenea, că respectivele criterii pe baza cărora se acordă autorizațiile de prospectare, autorizațiile de explorare și concesiunile de exploatare au fost deja publicate în Jurnalul Oficial al Comunităților Europene C 396 din 19 decembrie 1998, în conformitate cu dispozițiile Decretului legislativ nr. 625 din 25 noiembrie 1996 al Președintelui Republicii (publicat în „Gazzetta Ufficiale della Repubblica Italiana” nr. 293 din 14 decembrie 1996) de transpunere și punere în aplicare în dreptul intern italian a directivei sus-menționate și au fost specificate în Legea nr. 14 din 3 iulie 2000 a Regiunii Sicilia, menționată anterior (publicată în „Gazzetta Ufficiale della Regione Siciliana” nr. 32 din 7 iulie 2000).

Condițiile și cerințele privind desfășurarea sau încetarea activității sunt stabilite prin Legea nr. 14 din 3 iulie 2000 a Regiunii Sicilia, menționată mai sus, precum și în caietul de sarcini tip adoptat prin decretele nr. 91 din 30 octombrie 2003 și nr. 88 din 20 octombrie 2004 ale ministrului regional pentru industrie și publicate în „Gazzetta Ufficiale della Regione Siciliana” nr. 49 partea I din 14 noiembrie 2003, respectiv nr. 46 partea I din 5 noiembrie 2004.

Dosarul cererii a fost depus la Biroul Regional pentru Hidrocarburi și Geotermie al Departamentului Regional al Energiei, Via Ugo La Malfa 101, 90146 Palermo PA, ITALIA, și se află la dispoziția celor interesați să-l consulte.